જે દિવસે એલ ચાપો પકડાયો એના બીજા જ દિવસે બહાર પડેલા પ્રખ્યાત એન્ટરટેઇનમેન્ટ મૅગેઝિન ‘રોલિંગ સ્ટોન’માં હૉલીવુડના સુપરસ્ટાર ઍક્ટર શૉન પેને પહેલા પુરુષ એકવચનમાં લખેલો લાંબો ઇન્ટરવ્યુ છપાયો. આ ઇન્ટરવ્યુ હતો વિશ્વના સૌથી મોટા ડ્રગ લૉર્ડ એલ ચાપોનો. પેને લખ્યું છે કે તેને પહેલાં કારમાં ચાપોનો દીકરો એક અજાણ્યા સ્થળે લઈ ગયો, ત્યાંથી પછી નાનકડા પ્લેનમાં શૉન પેનને લઈ જવામાં આવ્યો. એ પ્લેનમાં ચાપો પર નજર રાખી રહેલી સિક્યૉરિટી એજન્સીઓનાં રડારને ચકમો આપે એવી ડિવાઇસો પણ ફિટ કરેલી હતી. ઈવન એમાં કોઈ પણ હુમલાને ખાળવા માટેનાં હથિયારો પણ હતાં. કહે છે કે ચાપોને પોતાના જીવન પરથી એક હૉલીવુડ ફિલ્મ બનાવડાવવાની ઇચ્છા હતી અને એક મેક્સિકન અભિનેત્રીની મદદથી શૉન પેન આ મામલે જ તેને મળ્યો હતો. પેન ચાપોને મળ્યો એ વાત લીક થયા પછી સિક્યૉરિટી એજન્સીઓએ એ સ્થળે હુમલા કર્યા, પરંતુ ચાપો ત્યાંથી ચંપત થઈ ગયેલો. તોય તેણે પોતાનો ઇન્ટરવ્યુ બ્લૅકબેરી મેસેન્જરથી ચાલુ રાખેલો અને તેના જવાબોનો વિડિયો ત્યાર પછી કુરિયર કરી દેવામાં આવેલો.